Gansbaai Courant -1ste Gesamentlike Eenheidskamp | Xplorio Xplorio
1ste Gesamentlike EenheidskampPublished: 02 May 2013, By: Gansbaai Courant, Category: Gansbaai Community
Die gemengde groep kampeerders van Gansbaai Primêr en LR Smidt Primêr van Genadendal se Eenheidsklasse, met hulle twee Juffrouens, Marieta Rademeyer en Zydia Phillips rug teen rug regs voor
"Dit is die eerste keer in die geskiedenis wat Gansbaai Primêr en LG Smidt Primêr van Genadendal se Eenheidsklasse 'n gesamentlike oornagkamp gereël het," vertel Marieta Rademeyer van Gansbaai Primêr se Eenheidsklas. Vir lesers wat onbekend met die term "Eenheidsklas" is, dit is vir leerders met spesiale leerbehoeftes. Marieta en Sane Visage van LG Smidt Primêr het die nodige reëlings getref en die groep Genadendalleerders is deur die Eenheidsklas se onderwyseres, Sane Visagie, saam met Sophia Mc Kenzie (Assistent) en Pat Adams (Voorsitter van die Beheerliggaam) vergesel. "Ons het ons nuwe vriendskapsbande soos die begin van die see se golwe ervaar," sê Marieta. "Daarna het die Eenheidsirkel verder uitgekring en hande is gevat om ons gesamentlike belange in 'n lewensarena te deel." Die twee groepe is per bussie na Pearly Beach vervoer, vanwaar hulle so saam-saam seelangs teruggestap het. Die staptog het terselfdertyd deel van Gansbaai Primêr Eenheidsklas se inskrywing vir die jaarlikse Presidentstoekenning gevorm en dit was hulle 3de agtereenvolgende staptog. Hilton Temmers, 'n energieke sportopvoeder van Gansbaai Primêr, het diè staptog vanjaar meegemaak. "By Uilenkraalsmond het Hilton almal soos 'n ware heer ingewag en 'n helpende hand na elkeen uitgesteek, aangesien dit al hoogwater was." Marieta vertel van 'n seuntjie van LR Smidt Primêr, Joviano Jantjies wat met breinkanker gediagnoseer is, wat haar diep beïndruk het omdat hy die stap vanaf Pearly Beach saam met al sy maatjies meegemaak het. Terug by Nuwe Hoop Bedieningsentrum, waar hulle oorgeslaap het, het verskeie aktiwiteite gevolg, soos perdry, spring op die trampolien en verskeie tradisionele speletjies. "Na 'n heerlike potjiekosete is die leerders in groepe verdeel, waarna hulle 'n volmaan-nagmars deur die 'onbekende wildernis' aangepak het." Marieta bedank graag die leerders wat hulle so voorbeeldig gedra het en ook fluks met die opruiming gehelp het. "Dankie ook aan die onderskeie skoolhoofde vir hul ondersteuning, Nuwe Hoop Bedieningsentrum vir die gebruik van hul fasiliteite en die studente wat as sekuriteitswagte opgetree het."